Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 131 , 05/06/2003 s. 0014 - 0017



Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2003/C 131/12) Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN ( ) SMM (X) Asiakirjan kansallinen numero: 106 1. Jäsenvaltion toimivaltainen viranomainen Nimi: Subdirección General de Denominaciones de Calidad y Relaciones Interprofesionales y Contractuales Dirección General de Alimentación Subsecretaría de Agricultura, Pesca y Alimentación Ministerio de Agricultura, Pesca y Alimentación Osoite: Paseo de la Infanta Isabel, 1, E-28071 Madrid Puhelin: (34) 913 47 53 94 Faksi: (34) 913 47 54 10 2. Hakijaryhmittymä 2.1 Nimi: Associació de Forners i Pastissers de Balears 2.2 Osoite: Josep Darder Metge, 28 (Ent. A), E-07008 Palma de Mallorca Puhelin: (34) 971 27 61 45 Faksi: (34) 971 27 61 61 2.3 Kokoonpano: Tuottajat/jalostajat (X) Muu ( ) 3. Tuotelaji: "Leipomotuotteet" - Luokka 2.4 4. Tavaraerittely (yhteenveto 4 artiklan 2 kohdan edellytyksistä) 4.1 Nimi: "Ensaimada de Mallorca" tai "Ensaimada mallorquina" 4.2 Kuvaus: Makeasta, nostatetusta taikinasta tehty leipomotuote, joka valmistetaan durumvehnäjauhoista, vedestä, sokerista, kananmunista, taikinajuuresta ja sian ihrasta. Suojatun maantieteellisen merkinnän ovat saaneet seuraavanlaiset ensaimada-leivonnaiset: - Ensaimada de Mallorca, joka on valmistettu durumvehnäjauhoista, vedestä, sokerista, kananmunista, taikinajuuresta ja sian ihrasta ja jossa ei ole täytettä. Leivonnaisen paino on 60-2000 grammaa. Sen kemialliset ominaisuudet ovat seuraavat: kosteusprosentti 10-20 ja rasvaprosentti 20-45. - Ensaimada de Mallorca de cabello de ángel, joka on valmistettu samoista aineksista kuin edellä mainittu leivonnainen ja täytetty cabello de ángel (enkelintukka) -täytteellä. Täyte valmistetaan keittämällä kurpitsan hedelmälihasta ja sokerista. Leivonnaisen paino on 100-3000 grammaa. Sen kemialliset ominaisuudet ovat seuraavat: kosteusprosentti 15-35 ja rasvaprosentti 15-40. Leivonnainen on muodoltaan spiraali, jossa on vähintään kaksi myötäpäivään kierrettyä kierrosta. Leivonnaisen pinta on aaltoileva ja väriltään kullanruskea. Kuori on kova, rapea ja hauras, sisus on pehmeä, ei mureneva, erittäin kiinteä ja hieman kimmoisa, ja sisuksen kuohkeus on selvästi havaittavissa. Maku on makea ja uunissa paistetun makuinen. Leivonnaisen pohja on rasvainen. Ensaimada de Mallorca de cabello de ángel -leivonnaisessa näkyy taikinan sisällä täytteen kuituja. Molempien ensaimada-leivonnaisten päälle voidaan haluttaessa valmiina sirotella tomusokeria, jolloin kuoresta tulee vaalea. 4.3 Maantieteellinen alue: Ensaimada de Mallorca -leivonnaisen valmistusalueeseen kuuluvat kaikki Baleaarien autonomiseen alueeseen kuuluvan Mallorcan saaren alueet ja kunnat. 4.4 Alkuperätodisteet: Ensaimada de Mallorca -leivonnaisia valmistavien yritysten on kuuluttava valmistajien rekisteriin. Valvontaelin laatii kaikkia rekisteröityjä yrityksiä koskevan valvontasuunnitelman, joka kattaa suojatun tuotteen valmistuksen, pakkauksen ja päällysmerkinnät sekä valmistuspaikkojen olosuhteet. Valvontaelimen numeroima, tarkistama ja hyväksymä vastaetiketti takaa, että SMM-suojauksen saaneet ensaimadat täyttävät kaikki tavaraerittelyssä mainitut vaatimukset. 4.5 Valmistusmenetelmä: Ensaimada de Mallorca -leivonnaisen valmistukseen on kuuluttava kaikki seuraavat vaiheet samassa järjestyksessä: a) Taikina. Seuraavat ainekset vaivataan taikinaksi mainitussa suhteessa: - durumvehnäjauho, 45-55 painoprosenttia - vesi, 18-20 painoprosenttia - sokeri, 16-20 painoprosenttia - kananmunat, 6-10 painoprosenttia - taikinajuuri, 4-6 painoprosenttia. b) Kauliminen. Taikinaa kaulitaan, kunnes se on ohutta, minkä jälkeen se peitetään kauttaaltaan sian ihralla ja levitetään ohueksi levyksi. c) Muotoilu. Taikinalevy kääritään rullaksi ja kierretään spiraaliksi, jossa on vähintään kaksi kierrosta. d) Kohotus. Taikinaa on kohotettava muotoiltuna kohotuskaapissa vähintään 12 tuntia. e) Kohotettua taikinaa paistetaan uunissa, kunnes ensaimadalle muodostuvat perinteiselle tuotteelle ominaiset fysikaalis-kemialliset ja aistinvaraisesti havaittavat ominaisuudet. Ensaimada de Mallorca de cabello de ángel -leivonnaista valmistettaessa leivonnainen on täytettävä sen jälkeen, kun taikina on kaulittu levyksi, ennen kohotusta. Cabello de ángel -täytettä on oltava vähintään 40 grammaa 100:aa taikinagrammaa kohti. Valmiit ensaimadat säilytetään ennen myyntiin saattamista asianmukaisissa hygieenisissä säilytysoloissa, jotta ne säilyttävät kemialliset ja aistinvaraiset ominaisuutensa. Tuote myydään kokonaisena, pohjastaan kahdeksankulmaiseen tai pyöreään pahvilaatikkoon pakattuna tai käärittynä sellaiseen materiaaliin, joka suojaa tuotetta riittävästi. Tuotteen valmistuksen, säilytyksen ja pakkauksen sekä päällysmerkintöjen lisäämisen on tapahduttava valmistajien luetteloon merkityissä, SMM-suojauksen valvontaelimen valvomissa tiloissa. 4.6 Yhteys maantieteelliseen alkuperään a) Historiallinen yhteys Ensaimada de Mallorca on perinteinen mallorcalainen konditoriatuote, jota Mallorcalla on valmistettu ja nautittu keskeytyksettä jo hyvin kauan. Ensimmäiset ensaimada de Mallorca -leivonnaista koskevat kirjalliset viitteet ovat peräisin 1600-luvulta. Vaikka tuohon aikaan vehnäjauhoja käytettiinkin pääasiassa leivän leipomiseen, joissakin asiakirjoissa kerrotaan mallorcalaisten ensaimadojen valmistuksesta erilaisia juhlia varten. 1700-luvulta lähtien ensaimada de Mallorca -leivonnaisten käyttö levisi keski- ja yläluokan pariin, ja siitä tuli tavallinen välipala, joka nautittiin kaakaon kera. Kyseisellä vuosisadalla ensaimadoja valmistettiin edelleen juhlia varten ja niitä annettiin myös lahjaksi. 1800-luvun kuluessa ensaimadan suosio kasvoi huomattavasti, ja se levisi myös saaren ulkopuolelle. Tällöin julkaistiin useita teoksia - reseptikokoelmia, leipomoihin liittyviä tutkimuksia ja matkakirjoja - joissa viitattiin ensaimada de Mallorca -leivonnaiseen joko kertomalla sen valmistusmenetelmästä tai kuvailemalla sitä tyypilliseksi ja tavalliseksi mallorcalaiseksi tuotteeksi. Itävallan arkkiherttua, Habsburgin sukuinen Luis Salvador suoritti Mallorcalla vuosina 1869-1891 mittavan mallorcalaisten tapojen tutkimus- ja keruutyön nimeltään Die Balearen in Wort und Bild geschildert (/Baleaarit sanoin ja kuvin). Teos sisältää useita viittauksia ensaimada de Mallorca -leivonnaiseen, jota kuvaillaan tyypilliseksi mallorcalaiseksi leivonnaiseksi, jota keski- ja yläluokan edustajat olivat alkaneet nauttia aamiaiseksi, välipalaksi tai lounaan jälkiruoaksi. Ensimmäinen audiovisuaalinen dokumentti ensaimada de Mallorca -leivonnaisesta tehtiin 1900-luvun alkupuolella leivonnaisen tunnettuuden lisäämiseksi ja myynnin edistämiseksi saaren ulkopuolella. Filmissä näytetään kuvia tuotteen valmistuksesta, joka tapahtuu käytännöllisesti katsoen samalla tavalla kuin nykyäänkin. Lisäksi näytetään, miten ensaimadoja lähetetään Espanjan mantereelle meriteitse perinteisiin pahvilaatikoihin pakattuna. Historialliset lähteet osoittavat, että ensaimada de Mallorca on osa Mallorcan kulttuurista ja historiallista perintöä, ja se viittaa kiistatta saarelle tyypilliseen leipomotoimintaan, joka on säilyttänyt kaikki perinteiset ominaispiirteensä tähän päivään asti. b) Yhteiskunnallinen ja ihmisiin liittyvä yhteys Ensaimada de Mallorca on käsityötuote, ja sen valmistajalta vaaditaan kokemusta, jonka ansiosta tuote saa tyypilliset aistinvaraiset ominaisuutensa. Mallorcalla on pitkät leipomoperinteet, ja 1300-luvulla perustettu leipurien ammattikunta on yksi vanhimmista. Alan pitkät perinteet on voitu todistaa tutkimalla Mallorcan uunien keski-ikää: 5 prosenttia uuneista on yli 300 vuotta vanhoja, 10 prosenttia yli 200 vuotta vanhoja ja 35 prosenttia noin 150 vuotta vanhoja. Tilannetta korostaa se, että lähes 90 prosenttia saarella olevista uuneista kuuluu pienille perheyrityksille, ja tällä hetkellä noin 25 prosenttia uuneista kuuluu yrityksille, jotka ovat olleet suvun omistuksessa viiden sukupolven ajan. Nykyään ensaimada de Mallorca on erinomainen leipomotuote, johon Mallorcan saari samaistetaan ja jonka sosiaalinen arvostus on suuri. Tässä mielessä tuote on saavuttanut myös kansainvälistä mainetta saarella kehittyneen matkailutoiminnan ansiosta. 4.7 Valvontaelin Nimi: Dirección General de Agricultura (Govern de les Illes Balears) Osoite: C/ Foners, 10 E-07006 Palma de Mallorca Illes Balears Puhelin: (34) 971 17 61 00 Faksi: (34) 971 17 61 56 La Dirección General de Agricultura on toimivaltainen elin Baleaarien autonomisen alueen laatunimitysten alalla. Se vastaa tilapäisesti valvonnasta, kunnes SMM Ensaimada de Mallorcan sääntelyneuvosto on standardin EN-45011 vaatimusten mukainen. 4.8 Merkintä: Etiketeissä ja vastaetiketeissä on oltava maininta "Indicación Geográfica Protegida Ensaimada de Mallorca". Pakkaukset, joissa suojatun maantieteellisen merkinnän saaneita ensaimada-leivonnaisia myydään, varustetaan sääntelyneuvoston numeroimalla ja hyväksymällä varmistussinetillä tai vastaetiketillä, joka on kiinnitettävä valmistuspaikassa sääntelyneuvoston määrittämien sääntöjen mukaan ja tavalla, joka estää sen käyttämisen uudelleen. Yritysten valmistamissa suojatuissa ensaimada-leivonnaisissa käytettävissä etiketeissä on mainittava selkeästi suojatun maantieteellisen merkinnän rekisterinumero sekä tiedot, joita voimassa olevassa lainsäädännössä on yleisesti edellytetty. 4.9 Kansalliset vaatimukset - joulukuun 2. päivänä 1970 annettu laki nro 25/1970: Estatuto de la viña, del vino y de los alcoholes (laki viinitarhoista, viinistä ja alkoholista), - maaliskuun 28. päivänä 1972 annettu asetus nro 835/1972 lain nro 25/1970 soveltamisesta, - tammikuun 25. päivänä 1994 annettu määräys Espanjan lainsäädännön yhteensovittamisesta maataloustuotteiden ja elintarvikkeiden alkuperänimityksistä ja maantieteellisistä merkinnöistä annetun asetuksen (ETY) N:o 2081/1992 kanssa, - lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä. EY-asiakirjanumero: ES/00277/03.02.14. Täydellisen asiakirjan vastaanottopäivä: 14.2.2003.